‘อิออน’ใช้ไทยเป็นฐานบุกตลาดสินเชื่ออินโดจีน
&#8220;อิออน&#8221; ปักธงใช้ไทยเป็นฮับสยายปีกธุรกิจเช่าซื้อในอินโดจีน ลุยตลาดลาวพม่าในปีหน้า สร้างกำไรใน 3 ปี
29 พ.ย. 2555

“อิออน” ปักธงใช้ไทยเป็นฮับสยายปีกธุรกิจเช่าซื้อในอินโดจีน ลุยตลาดลาวพม่าในปีหน้า สร้างกำไรใน 3 ปี 
นายจุน ซูซูกิ กรรมการ บริษัท อิออน ธนสินทรัพย์ (ไทยแลนด์) เปิดเผยว่า บริษัทมีแผนจะแบ่งเงิน 5,000 ล้านบาท ที่กู้ยืมจากสถาบันการเงินญี่ปุ่นเมื่อวันที่ 20 พ.ย.ที่ผ่านมา ใช้เป็นเงินทุนหมุนเวียนในธุรกิจสินเชื่อบุคคลและบัตรเครดิตในไทย อีกส่วนหนึ่งจะนำไปใช้รองรับแผนการขยายธุรกิจออกไปสู่กลุ่มประเทศอินโดจีน ได้แก่ กัมพูชา ลาว เวียดนาม และพม่า โดยมีไทยเป็นศูนย์กลางของธุรกิจสินเชื่อรายย่อย
นายจุน กล่าวว่า บริษัทได้เริ่มเข้าไปทำธุรกิจเช่าซื้อสินค้าในกลุ่มเครื่องใช้ไฟฟ้าและจักรยานยนต์ ในเวียดนามและกัมพูชามาแล้ว 12 ปี โดยในเวียดนามได้ร่วมทุนกับบริษัทแม่คือ อิออน เครดิตเซอร์วิส ในสัดส่วน 20% ส่วนในกัมพูชานั้นบริษัทผู้ถือหุ้น 100% 
ทั้งนี้ เมื่อเดือนต.ค. ที่ผ่านมา บริษัทยังได้เข้าไปลงทุนในลาวในชื่อ AEON Leasing Service (Lao) ด้วยทุน 30.4 ล้านบาท พร้อมทั้งเปิดบริษัทในพม่าในชื่อ AEON Microfinance (Myanmar) ด้วยทุน 2.07 ล้านบาท โดยทั้งสองบริษัทจะทำธุรกิจเช่าซื้อเช่นเดียวกับกัมพูชาและเวียดนาม โดยเชื่อว่าจะคืนทุนและทำกำไรใน 3 ปี
นายจุน ยืนยันว่า บริษัทมีแผนจะขยายธุรกิจในภูมิภาคนี้โดยใช้ไทยเป็นฐานธุรกิจเนื่องจากประเมินว่าคนในภูมิภาคนี้เริ่มมีพฤติกรรมการบริโภคใกล้เคียงกันและมีกำลังซื้อเพิ่มขึ้น